
Për lejimin e realizimit të procedurave dhe shtyrjen e afatit të botimit të njoftimit të fituesit e të njoftimit të kontratës së lidhur, për procedurat e prokurimit, të kryera nga ministria e arsimit dhe shkencës, institucionet në varësi të saj dhe njësitë e pushtetit vendor, për punimet e projekteve të reja në arsim, si autoritete kontraktore

Në mbështetje të nenit 100 të Kushtetutës, të nenit 75 të ligjit nr.9643, datë 20.11.2006 “Për prokurimin publik”, të ndryshuar, dhe të paragrafit të tretë të pikës 3/ç të kreut I të vendimit nr.1, datë 10.1.2007 të Këshillit të Ministrave “Për miratimin e rregullave të prokurimit publik”, të ndryshuar, me propozimin e Ministrit të Financave, Këshilli i Ministrave

Vendosi:

1. Lejimin e Ministrisë së Arsimit dhe Shkencës, të institucioneve në varësi të saj e të njësive të pushtetit vendor, si autoritete kontraktore, për punimet e projekteve të reja në arsim, të realizojnë, brenda datës 31 dhjetor 2010, procedurat e prokurimit për mallra, shërbime dhe ndërtime, me fondet e parashikuara në Buxhetin e Shtetit, për vitin 2010, sipas aneksit 1, që i bashkëlidhet këtij vendimi.
Brenda këtij afati të përfshihen edhe lidhja e kontratave përkatëse dhe publikimi i njoftimit të kontratës së nënshkruar në Buletinin e Njoftimeve Publike.
2. Ngarkohen Ministria e Arsimit dhe Shkencës, institucionet në varësi të saj dhe Agjencia e Prokurimit Publik për zbatimin e këtij vendimi.
Ky vendim hyn fuqi menjëherë dhe botohet në Fletoren Zyrtare.
Kryeministri
Sali Berisha

Aneksi 1

	Nr.
	Autoritet kontraktor
	Objekti i prokurimit

	1
	Ministria e Arsimit dhe Shkencës
	Blerjen e pajisjeve elektronike të laboratorëve të informatikës për arsimin e mesëm profesional, me fondet e miratuara me vendimin nr.748, datë 15.9.2010 të Këshillit të Ministrave

	2
	Drejtoritë arsimore dhe zyrat arsimore
	Blerja e librave artistikë për rikrijimin e fondit të bibliotekave për vitin shkollor 2010, në të gjitha drejtoritë arsimore rajonale dhe zyrat arsimore në rrethe

	3
	Drejtoritë arsimore dhe zyrat arsimore
	Shërbimin e transportit të nxënësve e të mësuesve, në 13 drejtori rajonale arsimore dhe zyra arsimore

	4
	Drejtoritë arsimore dhe zyrat arsimore
	Dokumentacionin shkollor (regjistrat dhe amzat), për vitin shkollor 2010-2011, në të gjitha drejtoritë e rajonale arsimore

	5
	Ministria e Arsimit dhe Shkencës
Institucionet e arsimit të lartë
	Blerjen e mallrave, shërbimeve, rikonstruksioneve dhe ndërtimit të objekteve në institucionet e arsimit të lartë, të cilat kanë si burim financimi fonde nga Buxheti i Shtetit, të ardhurat dytësore apo donatorët

	6
	Komuna Paskuqan
	1. Rikonstruksion shkolle 9-vjeçare, Babrru-Qendër
2. Ndërtim shkolle 9-vjeçare+kopsht Babrru Kodër e Kuqe

	7
	Bashkia Kamëz
	1. Rikonstruksion shkolla e bashkuar “Ibrahim Rugova”
2. Ndërtim kopsht i ri lagje “Bathore 6”, Bashkia Kamëz

	8
	Komuna Dajt
	Ndërtim shkolla 9-vjeçare lagja Qesarakë

	9
	Komuna Lunik
	Rikonstruksion shkolla e mesme “Faik Trungu” Zgosht

	10
	Komuna Guri i Zi
	Ndërtim shkolle 9-vjeçare+ kopsht Vukatanë

	11
	Komuna Topojë
	Shtesë anësore+ sistemim oborri shkolla 9-vjeçare e re Topojë



